ซีไอเอ็มบีไล่ดูดเงินฝากดอกเบี้ยสูง
ธนาคารซีไอเอ็มบีไทย ขยายเวลารับฝากเงินฝากประจำ 12 เดือน ดอกเบี้ย 2.25% ถึงสิ้นเดือนมกราคมนี้ หลังมียอดผู้สนใจล้นหลาม พร้อมเอาใจคนนิยมฝากสั้นด้วยฝากประจำ 3 เดือน ดอกเบี้ย 1.75%
18 ม.ค. 2554

ธนาคารซีไอเอ็มบีไทย ขยายเวลารับฝากเงินฝากประจำ 12 เดือน ดอกเบี้ย 2.25% ถึงสิ้นเดือนมกราคมนี้ หลังมียอดผู้สนใจล้นหลาม พร้อมเอาใจคนนิยมฝากสั้นด้วยฝากประจำ 3 เดือน ดอกเบี้ย 1.75% 
นางสาวดุษณี เกลียวปฏินนท์ ผู้ช่วยกรรมการผู้จัดการใหญ่ ธนาคาร ซีไอเอ็มบี ไทย เปิดเผยว่า ธนาคารได้ขยายระยะเวลาแคมเปญเงินฝากประจำ 12 เดือนดอกเบี้ย 2.25% ไปจนถึง 31 มกราคม 2554 หลังจากเปิดรับฝากช่วงเทศกาลปีใหม่เมื่อวันที่ 22-31 ธันวาคม 2553 ได้รับการตอบรับดีมาก ด้วยยอดเงินฝากที่เข้ามาในแคมเปญนี้ สิ้นสุด ณ เดือน ธันวาคม 2553 ที่ 5,282 ล้านบาท จากผู้มาเปิดบัญชีจำนวน 3,591 ราย หลังจากนั้น ยังมีความต้องการฝากเงินเข้ามาต่อเนื่อง ส่งผลให้ยอดเงินฝากที่เข้ามาในแคมเปญนี้ ณ วันที่ 13 มกราคม 2554 อยู่ที่ 6,131 ล้านบาท จากผู้มาเปิดบัญชีจำนวน 4,264 ราย 
“แคมเปญนี้ได้รับการตอบรับดีมาก เนื่องจากสอดคล้องกับความต้องการของผู้ฝากเงินและภาวะตลาด   โดยก่อนหน้านี้ ทีมงานได้ทำการสำรวจความต้องการของลูกค้า จนเป็นที่มาของการเสนอแคมเปญดังกล่าว อีกทั้งหลังพบความต้องการฝากเงินที่ยังมีเข้ามาอย่างต่อเนื่อง ซึ่งสูงกว่าเป้าหมายที่ประมาณการไว้ที่  2,000 ล้านบาท เกือบ 3 เท่า ธนาคารจึงตัดสินใจขยายระยะเวลารับฝากไปจนถึงวันที่ 31 มกราคมนี้ เพื่อเป็นการตอบแทนลูกค้าเพียงเปิดบัญชีด้วยวงเงินขั้นต่ำ 1 แสนบาท นอกจากผู้ฝากจะได้รับดอกเบี้ยสูงที่ 2.25% ยังจะได้รับดอกเบี้ยรายเดือน ซึ่งโอนเข้าบัญชีเงินฝากออมทรัพย์โดยอัตโนมัติ ทั้งนี้ภายหลังจากแคมเปญนี้ ธนาคารจะนำเสนอแคมเปญที่ตอบโจทย์ลูกค้าออกมาอีกแน่นอน” นางสาวดุษณี กล่าว 
ขณะเดียวกัน เพื่อรองรับกับความต้องการของผู้ฝากเงินที่นิยมฝากเงินระยะสั้น ธนาคารยังได้นำเสนอผลิตภัณฑ์เงินฝาก 3 เดือน ดอกเบี้ย 1.75% รับดอกเบี้ยเมื่อครบกำหนด 
นอกจากนี้ ยังเอาใจลูกค้าเงินฝากออมทรัพย์ ด้วยแคมเปญเงินฝากออมทรัพย์ ‘Extra Savings’ ด้วยอัตราดอกเบี้ยเงินฝากออมทรัพย์สูงถึง 1% โดยไม่จำกัดจำนวนการถอน พร้อมรับฟรีประกันอุบัติเหตุส่วนบุคคลคุ้มครองสูงสุดถึง 1,000,000 บาท เพียงมียอดเงินฝากในบัญชี ณ สิ้นวัน ตั้งแต่ 10,000 บาทขึ้นไป